text: Mangeårigt byrådsmedlem får stadfæstet dom for mandatsvig
  31 august 2017 kl. 14.22
  Kurt Jakobsen (V), mangeårigt byrådsmedlem i Esbjerg, er i landsretten blevet idømt betinget fængsel for mandatsvig.
  Venstre-politikeren Kurt Jakobsen er torsdag i Vestre Landsret blevet idømt tre måneders betinget fængsel for mandatsvig.
  Kurt Jakobsen har i mange år været medlem af byrådet i Esbjerg, og mandatsviget er begået mod hans tidligere arbejdsplads Naturstyrelsen Vadehavet.
  Dommen er en stadfæstelse af en dom, der blev afsagt i Retten i Sønderborg i marts. Landsretten tilføjer dog, at Kurt Jakobsen også skal betale en erstatning på 48.966,66 kroner og betale sagens omkostninger for landsretten.
  Dommen var ikke enstemmig. Fire stemte for at gøre straffen betinget, mens to stemte for at gøre straffen ubetinget.
  Kurt Jakobsen ankede byrettens dom i foråret med henblik på at blive frifundet.
  - I har begået et fuldbyrdet justitsmord, sagde Kurt Jakobsen, da dommen faldt i byretten ifølge JydskeVestkysten.
  Ifølge avisen begik politikeren mandatsvig i perioden 19. september 2014 til 14. januar 2015.
  Det skete, da han som ansat hos Naturstyrelsen fik udtaget 14 bakteriologiske prøver fra en boring, som han selv er medejer af, for at få dem analyseret på Naturstyrelsens regning. 
  Selv har han forklaret, at han ved at få udtaget prøverne gjorde sin tidligere arbejdsplads en tjeneste.
  